Predkladacia správa

Uznesením vlády SR č. 397/2007 bolo dňa 2. mája 2007 schválené „Priebežné vyhodnotenie plnenia Národnej stratégie pre širokopásmový prístup v Slovenskej republike za rok 2006“. V bode B.1. uznesenia bola ministrovi dopravy, pôšt a telekomunikácií uložená úloha v termíne do 31. mája 2008 predložiť na rokovanie vlády SR priebežné vyhodnotenie plnenia Národnej stratégie pre širokopásmový prístup v Slovenskej republike za rok 2007.

Národná stratégia pre širokopásmový prístup v Slovenskej republike stanovuje ciele a postupy budúceho rozvoja širokopásmového prístupu v SR a konkrétne opatrenia na jeho podporu. Zohľadňuje požiadavku na celoplošnú dostupnosť pre všetky skupiny obyvateľstva, komerčný sektor a verejnú správu vrátane vidieckych a odľahlých oblastí. Identifikuje možnosti zlepšenia rozvoja širokopásmového prístupu pri zachovaní princípu technologickej neutrality tak, aby sa SR dostala počas najbližších 5 až 8 rokov na úroveň vyspelých európskych krajín.

Zámerom predkladaného materiálu je komplexné hodnotenie plnenia kľúčových úloh vyplývajúcich z Národnej stratégie pre širokopásmový prístup v Slovenskej republike, stanovenie úloh, ktoré je potrebné riešiť v najbližšom období a zároveň podať obraz o stave širokopásmového prístupu v SR v roku 2007. 

Predkladaný materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.